
๏ โลกเวียนหมุนไปไม่หยุด
ไม่รุดเรื่อยไปดั่งใครขาน
ไปหน้าแต่วนด้นกาล
มินานวนสู่ลู่เดิม

๏ เดินสู่แสงอุ่นอรุณโรจน์
ชีพโชติชัชวาลตระการเสริม
เพียงครู่สายเบี่ยงเที่ยงเติม
บ่ายเพิ่มเย็นผลัดอัสดง

๏ วนสู่นิศาฟ้าค่ำ
ดื่นดาวเริงย่ำตามประสงค์
แต่ครั้นแสงตรู่ชูธง
ดาวก็เลือนลงลับตา

๏ มิได้สูญหายไปสิ้น
ไม่นานคืนถิ่นถ้วนหน้า
มิได้ไปลับแต่กลับมา
เว้นแต่ดาราบางดวง

๏ ดาวที่ดับแล้วสิ้นแววใส
ระเบิดสิ้นไปไม่คืนห้วง
ดับสู่นิรันดร์อนันต์ปวง
ไม่ห่วงหวนซ้ำค่ำคืน

๏ เช่นคนที่ตายว่าไปลับ
ที่แท้หวนกลับดาษดื่น
เกิดใหม่ชาติใหม่กายยืน
เริงรื่นโศกเศร้าเคล้ากัน

๏ ตายแล้วไม่ลับกลับเกิด
ยังเพลิดเพลินร่างระเริงขันธ์
จึงว่ายวงวัฏฏ์ผูกพัน
ตายเกิดอย่างนั้นในวงกลม

๏ จึงตายไม่จริงตายกลิ้งกลอก
ตายอยู่ในคอกทับถม
ตายเพื่อเกิดใหม่ในตม
ว่ายจมเวิ้งปลักจักรวาล

๏ ถูกคุมขังแท้แต่ไม่รู้
หลงกูว่าปราชญ์อาจหาญ
ที่แท้แค่ผงธุลีกาล
ไร้ค่าไร้สารไร้ตัวตน

๏ เว้นแต่ผู้เพียรสู่สิ้นเกิด
ชื่อว่าประเสริฐด้วยมรรคผล
เลิกเกิดเลิกตายเลิกว่ายวน
ดับแท้ดับพ้นเพลิงทุกข์

๏ สามารถดับเหตุกิเลสร้อน
ดับตัณหากร่อนก็เกิดสุข
ไม่คืนกลับโศกวิโยคยุค
เลิกขลุกเลิกข้องครรลองตาย

๏ ชีพเวียนวุ่นเวิ้งเพลิงเผา
เพราะเขลาด้นดงหลงจุดหมาย
หลงคิดอยากเกิดกำเนิดกาย
จึงว่ายเวิ้งขันธ์อันมืดมน ๚ะ๛

